b'\n_START_ARTICLE_\nDva Foscarija (opera)\n_START_PARAGRAPH_\nDva Foscarija (tudi Bene\xc5\xa1ki do\xc5\xbe) ital. I due Foscari je opera v treh dejanjih (osmih slikah) Giuseppeja Verdija. Libreto je po zgodovinski igri The Two Foscari lorda Byrona napisal Francesco Maria Piave. Krstna predstava je bila v rimskem gledali\xc5\xa1\xc4\x8du Argentina 3. novembra 1844. Verdija je Byronova igra navdu\xc5\xa1evala \xc5\xbee pred samim komponiranjem opere Ernani, vendar so mu v Benetkah odsvetovali uprizoriti zgodbo zaradi tedaj \xc5\xa1e \xc5\xbeive\xc4\x8dih potomcev dru\xc5\xbeine Foscari. Po uspelem krstu Ernanija v Benetkah je skladatelj naro\xc4\x8dil libretistu Piaveju, naj napi\xc5\xa1e libreto po Byronovem besedilu. Rimska uprizoritev kljub dovr\xc5\xa1eni glasbi ni do\xc5\xbeivela velikega uspeha, ki pa ga je skladatelj pri\xc4\x8dakoval. Razloga za neuspeh sta bila dva, in sicer nenadna podra\xc5\xbeitev vstopnic in slaba pevska zasedba. Operi so sicer kritiki o\xc4\x8ditali tudi preveliko stati\xc4\x8dnost.'